Požiar katedrály Notre-Dame v Paríži

Požiar katedrály Notre-Dame v Paríži vo Francúzsku bol požiar, ktorý vypukol v priestoroch strechy katedrály 15. apríla 2019. Požiar bol zistený okolo 18.50 SELČ. Na záchrane katedrály Notre-Dame pracovalo približne 400 hasičov, požiar sa podarilo celkovo uhasiť o 3.30 SELČ nasledujúceho dňa.

 Požiar 

 Príčina požiaru 
náhľad|445x445bod|Katedrála Notre-Dame pred požiarom (vľavo) a po požiari (vpravo). 
Príčina požiaru zatiaľ nebola určená. Predpokladá sa, že by mohla súvisieť s prebiehajúcou rekonštrukciou budovy po mimoriadnom rozhodnutí v roku 2018, že katedrála potrebuje údržbu a obnovu. Ostrov Île de la Cité, na ktorom stojí katedrála, bol evakuovaný.

Parížska prokuratúra požiar vyšetruje ako nedbanlivostný čin, nie ako úmyselné podpálenie.

Už v roku 2016 špecialisti pri kontrole upozorňovali na možnosť vzniku požiaru kvôli veľkému množstvu prachu, tiež kvôli starým presušeným trámom, starému elektrickému vedeniu a nedostatočnému protipožiarnemu zabezpečeniu. Špecialisti vyhodnotili situáciu ako kritickú a život ohrozujúcu.

 Obete 
Pri požiari nikto nezomrel, dvaja policajti a jeden hasič utrpeli ľahké zranenia.

 Škody 
Počas požiaru bola zničená strecha celej lode a niektoré stredoveké okenné vitráže. Pri požiari sa však poškodili aj vnútorné časti kostola, najmä po tom ako sa zrútila veža sanktusník, ktorá prerazila celé jedno pole krížovej klenby a časť klenieb v zadnej časti chrámu.

 Reakcie 

 Francúzsko 
Prezident Emmanuel Macron po vypuknutí požiaru zrušil svoj plánovaný televízny prejav k národu a rozhodol sa prísť na miesto požiaru, kde vyhlásil: „Spoločne znovu postavíme Notre-Dame!“, vyzval na medzinárodnú pomoc a tiež vyzval „najväčšie talenty“ sveta, aby pomohli pri obnove katedrály. Zároveň poďakoval hasičom za ich odvahu a profesionalitu pri hasení.

Starostka Paríža Anne Hidalgová opísala požiar ako „hrozný“ a požiadala obyvateľov, aby sa zdržiavali mimo oblasti, ktorú vytýčili hasiči.

V okolí chrámu sa zhromaždili davy ľudí, ktorí sa až do noci modlili a spievali hymnusy.
náhľad|Požiar Notre-Dame v Paríži.

 Svet 
  Predseda Európskej rady Donald Tusk na Twitteri napísal: „Notre-Dame Paríža je Notre-Dame celej Európy. Dnes sme s Parížom všetci.“
  Predseda Európskej komisie Jean-Claude Juncker na Twitteri napísal: „ Parížsky Notre-Dame patrí celému ľudstvu. Aký smutný pohľad! Aká hrôza! Zdieľam emócie francúzskeho národa, ktoré sú aj našimi.“
  Americký prezident Donald Trump na Twitteri napísal: „Je tak strašné sledovať masívny oheň v katedrále Notre-Dame v Paríži. Možno by sa dalo použiť hasenie zo vzduchu. Musíte konať rýchlo!“
 Záchranári na Trumpov výrok reagovali taktiež pomocou Twitteru, keď napísali, že hasením z lietadla by sa poškodila alebo priamo zničila konštrukcia katedrály.
  Nemecká kancelárka Angela Merkelová v správe adresovanej Francúzsku povedala, že Notre-Dame je „symbolom francúzskej a európskej kultúry“.
  Pápež František na Twitteri napísal: „Dnes sa v modlitbách zjednocujeme s ľudom Francúzska, ako čakáme na premenu smútku spôsobeného vážnymi poškodeniami na nádej spojenú s rekonštrukciou. Svätá Mária, naša Pani, oroduj za nás.“
  Svätá stolica reagovala, že vo Vatikáne požiar spôsobil „šok a smútok“
 Kráľovná Alžbeta II. povedala: „Princ Philip a ja sme boli hlboko zarmútení, keď sme videli obrázky ohňa, ktorý pohltil katedrálu Notre-Dame“
  Prezident republiky Andrej Kiska oznámil, že do Francúzska pošle sústrastný telegram a na Facebooku napísal: „Skaza katedrály Notre-Dame pri požiari je národná tragédia, ktorá zasiahla nielen Francúzov, ale celú Európu, celý svet. Je to akoby zomreli milióny príbehov nás všetkých, ktorí sme sa toho posvätného miesta mohli dotknúť. Notre-Dame začali stavať pred vyše 800 rokmi a dnes už je jej príbeh večný. Verím, že čoskoro nás o tom Francúzi presvedčia – že katedrála Notre-Dame bude znova stáť v plnej kráse. Rád sa pridám k národnej zbierke, ktorú vyhlásil prezident Emmanuel Macron.“
  Predseda Národnej rady Andrej Danko sa na Facebooku vyjadril takto: „So smútkom v srdci som prijal správu o katastrofe, ktorá v podobe ničivého požiaru zasiahla katedrálu Notre-Dame v Paríži. Plamene si vyžiadali nevyčísliteľnú historickú a kultúrnu daň nielen pre Francúzsko, ale aj pre celý svet. Na tomto duchovnom mieste denne cirkulovali davy ľudí, ktorí v nej mali možnosť obdivovať tak historické unikáty, ako aj precítiť priam mystickú atmosféru a posvätnosť, ktoré v ňom vládli.“
  Premiér Peter Pellegrini na Facebooku vyhlásil, že: „Každé vyčíňanie živlov, ktoré ničí prácu ľudských rúk, je poľutovaniahodné. O to smutnejšie je, ak ohňu padajú za obeť nevyčísliteľné historické a kultúrne hodnoty. Pri pohľade na horiacu svetoznámu parížsku katedrálu Notre-Dame je mi mimoriadne smutno a moje myšlienky smerujú k francúzskemu ľudu.“

 Zbierky 
Dvanásť hodín po začiatku požiaru bolo na opravu katedrály prisľúbených viac ako 900 miliónov eur od množstva ľudí, spoločností a inštitúcií, uvádzame len niektoré.

Zoznam prisľúbených darovDarcaTypKrajinaSumaArnaultovci a LVMHsúkromný Francúzsko200 miliónov €Bettencourtovci a L'Oréalsúkromný Francúzsko200 miliónov € Pinaultovci a Groupe Artémissúkromný Francúzsko100 miliónov €Total SAsúkromný Francúzsko100 miliónov €Parížverejný Francúzsko50 miliónov €BNP Paribas SAsúkromný Francúzsko20 miliónov €Decauxovci a JCDecauxsúkromný Francúzsko20 miliónov €AXAsúkromný Francúzsko10 miliónov €Safraovcisúkromný Brazília,  Izrael,  Spojené štáty10 miliónov €Bouyguesovcisúkromný Francúzsko10 miliónov €De Lacharrièreovci a FIMALACsúkromný Francúzsko10 miliónov €Île-de-Franceverejný Francúzsko10 miliónov €Société Généralesúkromný Francúzsko10 miliónov €BPCEsúkromný Francúzsko10 miliónov €Kravisovcisúkromný Spojené štáty 10 miliónov $The Walt Disney Companyverejný Spojené štáty 5 miliónov $ Crédit Agricoleverejný Francúzsko5 miliónov €Auvergne-Rhône-Alpesverejný Francúzsko2 milióny €Occitanieverejný Francúzsko1,5 milióna €Capgeminisúkromný Francúzsko1 milión €UiPathsúkromný Rumunsko1 milión €Ubisoftverejný Francúzsko500 000 €Univerzita Notre Damesúkromný Spojené štáty100 000 $Ratelovcisúkromný Francúzsko,  Spojené kráľovstvo50 000 €Segedínverejný Maďarsko10 000 €Apple Inc.verejný Spojené štáty bude upresnenéAutodeskverejný Spojené štátybude upresnenéSpolu944 miliónov €

 Referencie 

 Pozri aj 
 Katedrála Notre-Dame (Paríž)
 Notre-Dame v plameňoch

 Iné projekty 

Kategória:Katedrála Notre-Dame (Paríž)
Kategória:Katastrofy vo Francúzsku
Kategória:Požiare vo Francúzsku
Kategória:Katastrofy v 2019
Kategória:Udalosti v 2019
Kategória:2019 vo Francúzsku
Kategória:Udalosti vo Francúzsku